משטרת ישראל מציעה שתי חלופות לריקוד הדגלים המסורתי שמתקיים מידי שנה ביום ירושלים - אירוע בשטח פתוח ללא צעידה או קיום מספר צעדות קטנות במספר מוקדים ברחבי העיר ירושלים. הצעת המשטרה מגיעה לאחר עתירה שהוגשה לבג"ץ על ידי עמותת עם כלביא, שביקשה לקיים את הצעדה כשרשרת אנושית שתחל במרכז העיר ירושלים ותגיע עד לרחבת הכותל מערבי. הדיון בבית המשפט בעניין עתיד להתקיים מחר.
נזכיר, כי עמותת לביא, המארגנת את האירוע, ביקשה אישור מהמשטרה לקיים את השרשרת האנושית הענקית בהתאם להנחיות משרד הבריאות, אולם המשטרה לא ענתה תחילה. ולכן פנתה העמותה לבית המשפט בבקשה דחופה, כיוון שהאירוע עתיד להיערך ביום חמישי הקרוב והדבר יוצר לו"ז צפוף לקבלת האישור.
בעתירה שהוגשה ע"י עו"ד נתי רום ועו"ד הלל ברק כתבו העותרים כי לאור האישורים שנתנה המשטרה לקיום הפגנות, כמו גם פתיחתו החלקית של המשק ופתיחת החופים לרחצה, הם סבורים כי האירוע יכול לעמוד בהגבלות. "מדובר באירוע מסורתי, שמתקיים במשך עשרות שנים, והוצע מתווה שנותן מענה לכלל דרישות משרד הבריאות, וכבר אושר באירועים שונים ובמקומות נוספים ברחבי הארץ. לא יעלה על הדעת שיום אחרי שחופי הים, בתי הספר והמסעדות צפויים להיפתח יאסר אירוע בשטח פתוח, תוך שמירה על הכללים. אנו בטוחים שימצא פתרון הולם לקיים את האירוע, תוך שמירה על הכללים בנסיבות המיוחדות שנוצרו, וזאת מתוך חשיבות היום החשוב והמיוחד לבירת ישראל - יום ירושלים, אשר עוגן בחוק כחג.".
עם זאת, העמותה לא שבעת רצון מהצעת המשטרה ומבקשת לאפשר את הבקשה המקורית - קיום שרשרת אנושית בת אלפי משתתפים. "בשבוע בו חזרו בתי הספר לשגרה מלאה וחופי הים יפתחו, אנו מצפים שמשטרת ישראל תאפשר את חגיגות יום ירושלים גם אם במתכונת מצומצמת כפי שביקשנו. עובדת היותנו מצויים בעיצומה של ההתמודדות עם נגיף הקורונה, לא נעלמה מענינו, ועל כן בחרנו לקיים השנה את התהלוכה במתכונת מצומצמת ושונה מאשר בשנים הקודמות, וכמובן, לעמוד בכל הדרישות לקיומו של אירוע בעת הזו. אנו נערכים לרישום רכבים לשיירת הרכבים ולרישום משתתפים לשרשרת האנושית לפי התנאים שיקבעו בבימ"ש."